《游山和白沙晚酌韵十首 其七 南牌山》
明代·王渐逵

尽日耽吟对碧溪，酒迷今又被诗迷。歌从黄绮远堪续，格到刘诗已渐低。

寻向花源蜂蝶引，坐忘云雨鹁鸠提。曲肱小阁聊归去，岩畔从教湿径泥。

作者简介：（1498—1559）明广东番禺人，字用仪，一字鸿山，号青萝子、大隐山人。正德十二年进士，官刑部主事。以养母请告，家居十余年，后至广州，适有诏，养病逾三年者不复叙用。乃赴会稽，谒王阳明墓，与其门人讲学。久之乃归。后复被荐入京，言事不报，复乞归。嘉靖三十七年十二月卒。有《青萝文集》。